
ΚΕΝΤΡΙΚΗ ΕΝΩΣΗ ΔΗΜΩΝ ΕΛΛΑΔΑΣ

Ξεκινάει η υλοποίηση του Προγράμματος Κοινωφελούς Εργασίας για μακροχρόνια ανέργους σε 274 δήμους

Αγαπητοί Συνάδελφοι 

Μετά από αίτημα της ΚΕΔΕ και συστηματική συνεργασία με την Αν. Υπουργό Εργασίας Ρ. Αντωνοπούλου ξεκίνησε η υλοποίηση της τρίτης φάσης του Προγράμματος Κοινωφελούς Εργασίας για μακροχρόνια ανέργους. 

Το Πρόγραμμα αφορά 274 Δήμους και θα είναι οκτάμηνης διάρκειας.

Κρίνουμε θετικά ότι ικανοποιήθηκε μια πάγια διεκδίκηση της ΚΕΔΕ τα νέα προγράμματα να είναι μεγαλύτερης χρονικής διάρκειας – από 5 στους 8 μήνες- και ότι δε μειώνεται ο αριθμός των ωφελούμενων σε σχέση με πέρυσι.

Βασική μας προτεραιότητα στη παρούσα φάση θα πρέπει να είναι να προχωρήσουμε με γρήγορα βήματα, χωρίς την παραμικρή χρονοτριβή, προκειμένου να υπάρξουν άμεσα ανταποδοτικά οφέλη για τις τοπικές κοινωνίες και τους Δήμους.

Ήδη το υπουργείο το Υπουργείο Εργασίας Κοινωνικής Ασφάλισης και Κοινωνικής Αλληλεγγύης  έχει εκδώσει «Οδηγό προς τους Δήμους για την υλοποίηση δράσεων προώθησης της Απασχόλησης μέσω νέων Προγραμμάτων Κοινωφελούς Χαρακτήρα Οκτάμηνης Διάρκειας» τον οποίο και σας επισυνάπτουμε. 

Με στόχο την άμεση ενεργοποίηση των διαδικασιών και προς διευκόλυνση της διαδικασίας,  είναι απαραίτητο να ορίσετε στο Δήμο σας, έναν  υπεύθυνο επικοινωνίας που θα διαχειρίζεται το πρόγραμμα και θα έχει την ευθύνη επικοινωνίας καθ’ όλη την διάρκεια του σχεδιασμού του. 

Σύμφωνα με τη διαδικασία που έχει ορίσει το υπουργείο, αυτό θα πρέπει να γίνει μέχρι σήμερα, Δευτέρα 19/09/2016, αποστέλλοντας τα στοιχεία του υπεύθυνου επικοινωνίας στο email: koinofelis_helpdesk@mou.gr 

Επιπλέον, το διάστημα από τις 21/09/2016 έως τις 03/10/2016 θα πρέπει να σχεδιαστούν  και να χαρτογραφηθούν οι ανάγκες του κάθε Δήμου και στη συνέχεια να αναρτηθούν στην ειδική πλατφόρμα που έχει δημιουργηθεί, στο πλαίσιο του προγράμματος στο Υπουργείο.

Στη συγκεκριμένη πλατφόρμα θα πρέπει να επιλέξουμε ειδικότητες μέσω ενός ειδικού αναλυτικού πίνακα ειδικοτήτων. Να σημειωθεί ότι οι ειδικότητες αυτές θα πρέπει να αντιστοιχούνται στις ανάγκες που προκύπτουν από τα έργα που θα δηλώσουμε πως θα υλοποιήσουμε. 

Είμαι βέβαιος για την ανταπόκριση όλων μας προκειμένου να επιτευχθεί ο στόχος της άμεσης υλοποίησης του Προγράμματος. Εμείς ως τοπική αυτοδιοίκηση θα συνεχίσουμε να εργαζόμαστε άοκνα για την ανακούφιση όλων και περισσότερων πολιτών που πλήττονται από την κρίση. 

